Foilsiú teachtaireachta maidir le formheas leasaithe chaighdeánaigh le sonraíocht táirge i ndáil le hainm in earnáil an fhíona dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 466/12)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

FORMHEAS LEASAITHE CHAIGHDEÁNAIGH A CHUR IN IÚL

“Pouilly-sur-Loire”

PDO-FR-A0825-AM01

Dáta teachtaireachta: 23.9.2022

TUAIRISC AR AN LEASÚ FORMHEASTA AGUS CÚISEANNA LEIS

1. Cód Geografach Oifigiúil

Rinneadh na bardais a chuimsítear sa limistéar geografach agus sa limistéar atá díreach in aice láimhe a thabhairt cothrom le dáta i gcomhréir leis an Code officiel géographique [Cód Geografach Oifigiúil].

Níor athraíodh teorainn an limistéir.

Leasaíodh pointe 6 agus pointe 9 den doiciméad aonair.

2. Prúnáil

Soiléiríodh sa tsonraíocht go bprúnáiltear na fíniúnacha roimh an gcéim fheineolaíochta a chomhfhreagraíonn do 2 nó 3 dhuilleog oscailte nó do chéim 9 ar scála Eichhorn agus Lorenz.

Rinneadh an leasú chun na seiceálacha atá le déanamh a shainmhíniú níos soiléire. Áirithítear le sonrú na céime ag is gá prúnáil a chríochnú go bhfuil na hionchais bheachta chéanna ag gach oibreoir agus gur féidir na seiceálacha a dhéanamh faoi na coinníollacha is fearr.

Leasaíodh pointe 5 den doiciméad aonair.

3. Treilísiú

Soiléiríodh sa tsonraíocht go ndéantar treilísiú roimh an gcéim fheineolaíochta a chomhfhreagraíonn do dhúnadh an triopaill nó do chéim 32 ar scála Eichhorn agus Lorenz. Sonraítear an modh treilísithe:

“— Cuimsíonn sé ar a laghad 2 shreang um ardú agus sreang ualachiompartha le haghaidh fíniúnacha a phrúnáiltear ina Guyot singil nó ina cordon de Royat nó 2 shreang um ardú le haghaidh fíniúnacha a phrúnáiltear ina gcuach nó ina bhfean.

— Ardófar na sreanga um ardú thar leibhéal na dtriopall.

— Ní mór don duilliúr treilíse íosairde 0.6 de mhéid an fhaid idir na rónna a bhaint amach ar a laghad, agus an airde á tomhas ó phointe 0.10 m faoin tsreang threilísithe chuig airde an fhásra.”

Rinneadh an leasú chun na seiceálacha atá le déanamh a shainmhíniú níos soiléire. Tá oibreoirí ag fáil amach go bhfuil sé ag éirí níos deacra foireann bhuan a earcú sna fíonghoirt agus ina áit sin úsáideann siad soláthraithe seirbhíse nach gá speisialtóireacht a bheith acu i saothrú fíona. Beartaítear leis an bhfaisnéis mhionsonraithe faoi threilísiú a sholáthraítear sa tsonraíocht freisin le bheith oideachasúil agus le míniú a thabhairt céard atáthar ag súil leis. Fágann sé chomh maith gur féidir coinníollacha a shonrú lena mbeifear in ann fíonchaora ardchaighdeáin a tháirgeadh, lena ráthaítear bonn cáilíochta an amhábhair.

Níor leasaíodh an doiciméad aonair.

4. Forálacha agrai-éiceolaíocha

Cuireadh ráiteas leis go dtugann an táirgeoir aird ar leith ar fhadhbanna creimthe.

D’fhéadfadh guaiseacha a bhaineann leis an aeráid (báisteach throm go háirithe) creimeadh a dhéanamh nó clasáin a chruthú sna fíonghoirt a bhfuil cuid díobh suite ar fhánaí géara. Fágann an ráiteas sin gur féidir táirgeoirí a chur ar an eolas faoin riosca sin agus an tráth céanna seiceálacha a éascú i gcás nach gcuirtear san áireamh é.

Cuirtear na forálacha agrai-éiceolaíocha seo a leanas leis:

“— Toirmisctear aon athrú substaintiúil ar mhoirfeolaíocht na fo-ithreach, na barrithreach nó eilimintí a ráthaítear sláine agus inbhuanaitheacht ithreacha dáileachta atá beartaithe do shonrúchán tionscnaimh faoi chosaint, cé is moite de threabhadh trinse coitianta. Éilítear cumhdach féir buan le taobh teorainneacha dáileachta: cinnfhearainn agus na háiteanna idir dáileachtaí nach bhfuil curtha ná saoraithe. Níl feidhm ag an gceanglas sin maidir le cinnfhearainn atá á n-athchoiriú, tar éis creimthe nó teagmhas eisceachtúil aeráide go háirithe.

— Toirmisctear rialú ceimiceach fiailí na dáileachta ar íosmhéid 25 % den achar idir rónna.

— Toirmisctear rialú ceimiceach fiailí na dáileachta idir an chéim fheineolaíochta a chomhfhreagraíonn do thús na haibíochta, nó céim 36 ar scála Eichhorn agus Lorenz, agus 1 Feabhra den bhliain tar éis an fhómhair.”

Déantar na hathruithe sin chun aird níos fearr a thabhairt ar an gcomhshaol.

Cuireadh cumhdach féir ar na cinnfhearainn san áireamh sa tsonraíocht. Leasaíodh an fhoclaíocht chun na sonraíochtaí a chomhchuibhiú.

Chun teorainn a chur le húsáid luibhicídí, tá 2 fhoráil san áireamh: an toirmeasc ar rialú fiailí iomlán ar íosmhéid an achair idir rónna nach cuireadh faoi rialú ceimiceach fiailí, agus an toirmeasc ar rialú ceimiceach fiailí san fhómhar nó sa gheimhreadh.

Níor leasaíodh an doiciméad aonair.

5. Uisciú

Cuireadh deireadh leis an gcosc ar uisciú.

Bíonn toirmeasc ar uisciú idir 1 Bealtaine agus tréimhse an fhómhair.

Níor leasaíodh an doiciméad aonair.

6. Caighdeáin anailíseacha

Sonraíodh cheana nach mór méid aigéid so-ghalaithe nach mó ná 14.5 milleachoibhéisí in aghaidh an lítir a bheith ag baisceanna atá réidh le cur ar an margadh i mbulc nó ag céim an phacáistithe.

Leanann an teorainn sin an staidéar ilbhliantúil ar luachanna fíonta STFC. Áirithíonn sé cáilíochtaí na bhfíonta a tháirgtear agus cosnaíonn sé gnáth-shaintréithe STFC.

Baisceanna atá réidh le cur ar an margadh i mbulc nó ag céim an phacáistithe, tá cion SO2 nach mó ná 150 mg in aghaidh an lítir iontu.

Is é is aidhm don fhoráil seo ionchuir a laghdú agus cáilíocht na bhfíonta a chaomhnú i gcomhthráth.

Leasaíodh pointe 4 den doiciméad aonair.

7. Rialúchán teirmeach dabhcha

Tugadh ceanglas isteach go mbeidh córas rialúcháin theirmigh ar dhabhcha fíonóireachta níos mó ná 30 hl.

Cuireann sé sin na nósanna agus na cleachtais cháilíochta atá bainteach le rialúchán teirmeach na bhfíonta geala ar bhonn foirmiúil.

Níor leasaíodh an doiciméad aonair.

8. Trealamh toirmiscthe

Chun cáilíocht a chosaint, toirmeasctar na hábhair seo a leanas:

— fáisceáin chiseáin chothrománacha a bhfuil slabhraí agus plátaí acu;

— leantóirí féin-fholmhaithe a bhfuil caidéil eite lártheifeacha acu.

Úsáidtear ábhair de cháilíocht níos fearr cheana laistigh de STFC. Cuidíonn an tsonraíocht táirge leasuithe a áirithiú go leantar na cleachtais sin.

Níor leasaíodh an doiciméad aonair.

9. Acmhainn seomra coipthe

Méadaítear acmhainn an tseomra coipthe ó 1.4 go 1.6 oiread na toirte fíona a tháirgtear ón mbunbharr.

De bharr na forála seo is féidir rialúchán a dhéanamh ar thoirt an fhíona a thógtar ón bhfíonlann agus a chuirtear ar an margadh chun teorainn a chur ar an riosca maidir le laghdú praghsanna, roimh an bhfómhar go háirithe.

Níor leasaíodh an doiciméad aonair.

10. Scaipeadh idir trádstórais údaraithe

Scriosadh Pointe IX(4)(b) de Chaibidil 1 a bhaineann leis an dáta ónar féidir na fíonta a scaipeadh idir trádstórais údaraithe.

Níor leasaíodh an doiciméad aonair.

11. Ceanglais maidir le dearbhú

Cuireadh dearbhú tarscaoilte táirgthe agus dearbhú maidir le fíniúnacha marbha agus caillte leis.

Éascóidh an dá dhearbhú seiceálacha ar choinníollacha táirgthe.

Athraíodh an sprioc-am chun dearbhú éilimh a chur isteach ón 25 Samhain go dtí an 10 Nollaig.

Mar sin is ionann an sprioc-am chun dearbhú an éilimh a chur isteach agus an sprioc-am chun dearbhú an fhómhair a chur isteach.

Níor leasaíodh an doiciméad aonair.

12. Na príomhphointí i gcomhair seiceála

Tugadh Caibidil 3 cothrom le dáta chun foclaíocht na bpríomhphointí atá le seiceáil i sonraíochtaí le haghaidh táirgí ó limistéar Val de Loire a chomhchuibhiú.

Níor leasaíodh an doiciméad aonair.

13. Tagairt don chomhlacht cigireachta

Rinneadh leasú ar fhoclaíocht na tagartha don chomhlacht cigireachta chun í a ainíniú le foclaíocht sonraíochtaí táirge eile. Is leasú eagarthóireachta amháin é sin.

Níor leasaíodh an doiciméad aonair.

DOICIMÉAD AONAIR

1. Ainm(neacha)

“Pouilly-sur-Loire”

2. Cineál táisc gheografaigh

STFC – Sonrúchán Tionscnaimh faoi Chosaint

3. Catagóirí na dtáirgí fíniúna

1. Fíon

4. Tuairisc ar an bhfíon nó ar na fíonta

TUAIRISC ACHOMAIR I SCRÍBHINN

Fíonta geala socra atá iontu agus na saintréithe seo a leanas ag baint leo: Neart alcóil nádúrtha íosta de réir toirte: 9.5 % – le haghaidh baisceanna atá réidh le cur ar an margadh i mbulc nó ag céim an phacáistithe: cion siúcra choipthigh (glúcós agus fruchtós) nach mó ná 4 g/l. Tar éis an tsaibhrithe, níor cheart neart alcóil iomlán na bhfíonta de réir toirte a bheith níos mó ná 12 %. Maidir leis na méideanna d’aigéadacht iomlán, is iad siúd na méideanna a leagtar síos i reachtaíocht an Aontais.

Baisceanna atá réidh le cur ar an margadh i mbulc nó ag céim an phacáistithe, tá méid aigéid mhalaigh nach mó ná 14.5 milleachoibhéisí in aghaidh an lítir acu.

Baisceanna atá réidh le cur ar an margadh i mbulc nó ag céim an phacáistithe, tá cion SO2 nach mó ná 150 mg in aghaidh an lítir iontu.

Is fíonta socra bána iad a bhfuil dath idir buí éadrom agus dath an óir orthu. Tá siad spleodrach, láidir agus úr. Bíonn blasanna mianracha orthu agus bolaithe bláthanna bána agus torthaí triomaithe iontu, chomh maith le maothlachas éigin.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine Uasmhéid aigéadachta luainí (mar mhilleachoibhéisí in aghaidh an lítir) Uasmhéid dé-ocsaíde sulfair iomláine (mar mhilleagraim in aghaidh an lítir)

5. Cleachtais fíon oireachta

5.1. Cleachtais fíoneolaíochta shonracha

1. Cleachtas sonrach fíoneolaíochta

Toirmisctear aon chóireáil teasa ar bhuain na bhfíonchaor ag teocht os cionn 40 °C má dheighltear na leachtanna ó na solaid díreach ina dhiaidh. Toirmisctear sliseanna adhmaid a úsáid. Tar éis an tsaibhrithe, níor cheart neart alcóil iomlán na bhfíonta de réir toirte a bheith níos mó ná 12 %. Na cleachtais fíoneolaíochta a ghlactar le haghaidh na bhfíonta, ní mór dóibh na ceanglais a leagtar síos i reachtaíocht an Aontais agus leis an gCód Tuaithe agus Iascach a chomhlíonadh, mar aon leis na forálacha thuas.

2. An modh saothraithe

Córais traenála

a) Dlús plandaithe. Is é 6 000 planda in aghaidh an heicteáir dlús plandála íosta na bhfíniúnacha. Is é suas le 1.30 méadar an fad idir na rónna fíniúnacha, agus is é idir 0.80 agus 1.20 méadar an spásáil idir phlandaí sa ró céanna.

b) Rialacha prúnála. Prúnáiltear na fíniúnacha roimh an gcéim fheineolaíochta a chomhfhreagraíonn do 2 nó 3 dhuilleog oscailte nó céim 9 ar scála Eichhorn agus Lorenz, ag úsáid na teicnící a leanas: prúnáil Guyot singil ina mbíonn 10 mbachlóg inchomhairthe ar a mhéad in aghaidh an phlanda, nach mbíonn níos mó ná 8 gcinn acu ar an gcána, agus 1 nó 2 spor nach bhfuil ach 2 bhachlóg ar a mhéad ar gach ceann acu; nó prúnáil spoir (cordon de Royat) ina mbíonn 14 bhachlóg in aghaidh an phlanda ar a mhéad, fráma singil nó dúbailte agus 2 bhachlóg ar gach spor ar a mhéad. Tá an tréimhse chun an tródam a bhunú teoranta do 4 bliana. Le linn an tréimhse seo, ceadaítear prúnáil Guyot singil nó dúbailte agus 8 mbachlóg ar gach cána ar a mhéad. Ní fhéadfaidh níos mó ná 20 % de na plandaí atá ann in aghaidh na bliana a bheith i gceist le hathnuachan dáileachta fíonghoirt a phrúnáiltear de réir mhodh “cordon de Royat”. – nó trí bhíthin prúnáil spoir (cuachphrúnáil nó feanphrúnáil) ina mbíonn 12 bhachlóg in aghaidh an phlanda ar a mhéad, a phrúnáiltear go 1 nó 2 bhachlóg ar gach spor ar a mhéad.

5.2. Uastáirgeacht

75 heictilítear in aghaidh an heicteáir

6. Limistéar geografach críochaithe

Buaintear na fíonchaora agus déantar agus forbraítear na fíonta sna bardais a leanas i Roinn Nièvre: Garchy, Mesves-sur-Loire, Pouilly-sur-Loire, Saint-Andelain, Saint-Laurent-l’Abbaye, Saint-Martin-sur-Nohain, Tracy-sur-Loire (tarraingítear suas an liosta ar bhonn an Chóid Gheografaigh Oifigiúil le haghaidh 2020).

7. Cineál/cineálacha fíniúna

Chasselas B

8. Tuairisc ar an nasc (na naisc)

8.1.

a) Tuairisc ar na tosca nádúrtha a chuireann leis an nasc. Ag síneadh thart ar 20 ciliméadar feadh bhruach deas na Loire, roinneann an limistéar geografach teorann le hoirdheisceart Imchuach Pháras. Ag baint buaic amach ag 270 méadar, i.e. níos mó ná 100 méadar os cionn an ghleanna, tugann sé tírdhreach a bhfuil an-chodarsnacht ag baint leis agus loig dhoimhne chomhthreomhara a ritheann soir ó thuaidh/siar ó dheas agus a osclaíonn ar an nGleann Loire íochtarach. Tá na fíonghoirt suite i seacht mbardas timpeall barr cnoic Saint-Andelain, atá ar an mullach is airde den limistéar geografach. Luíonn siad ar éagsúlacht foirmíochta geolaíche, agus léiríonn na dáileachtaí críochaithe a roghnaítear chun na fíonchaora a bhuain an éagsúlacht seo. Tugtar tosaíocht go háirithe do: – Marla Cimiritseach, nó “móta liath”, ar sainghné de chuid lárnach an limistéir geografach é, sna bardais Pouilly-sur-Loire agus Saint-Andelain: is iad seo na hithreacha fíonsaothraithe is mó ionadaíochta acu. – Aolchloch na céime Ocsfordaí, a tháirg ithreacha a bhfuil méid ard cloiche iontu, ar a dtugtar “caillottes” orthu: tá an chuid is mó acu in oirthuaisceart an limistéir gheografaigh. – Na hithreacha lán le breochlocha, a bhíonn créúil (“silex”) a bheag nó a mhór a cruthaíodh le linn chéim an-chreimneach na Tréimhse Cailcí, a fhaightear i gcríoch bhardas Saint-Andelain go príomha. – Na hithreacha siliciúla, créúil a bheag nó a mhór a fhaightear ar an taobh thiar den limistéar geografach go príomha, i mbardas Tracy-sur-Loire. Tá aeráid leathmhuirí ag an limistéar geografach. Titeann 600 mm báistí ar an meán ann in aghaidh na bliana, agus bíonn príomhról ag na Loire mar rialaitheoir teochta trí bhíthin an aer fuair a thaoscadh ó na gleannta ingearacha.

b) Tuairisc ar na tosca daonna a chuireann leis an nasc. Is féidir a theacht ar fhíonsaothrú siar go dtí an cúigiú céad agus eiseadh eastáit Gallóis-Rómhánaigh darbh ainm “Pauliacum”. In 680, d’fhág an tEaspag Vigilius a eastát Pouilly agus a fhíniúnacha ag Mainistir Notre-Dame-d’Auxerre. Trasnaíonn an bóthar Rómhánach, a théann siar go dtí an t-am sin, an limistéar geografach, a sholáthraítear fianaise stair fhada an limistéir maidir le gníomhaíocht tráchtála. Ag an am sin, bhí fíorfhás ag na fíonghoirt a bhuí leis na comhthionóil mhanachúla, na manaigh Bheinidicteacha de chuid Charité-sur-Loire go háirithe. Ar cheann de na fánaí atá suite os cionn na Loire, ceapach thart ar 4 heicteár atá ann a thugtar “Loge aux Moines” air, léiríonn sé an tréimhse forbartha seo. Ón séú céad déag amach, d’éascaigh an Loire agus a cuid bád dáileadh na bhfíonta, agus tar éis oscailt Chanáil Briare in 1642, a nascadh an Loire agus an tSéin, bhí cuid mhór den trádáil seo dírithe ar an bPáras. Ansin, thosaigh fíonta “Pouilly” a theacht isteach i Sasana, a bhí trádáilte ag Foires de Rouen. Bunaíodh comhlachais saothróirí fíniúna Naomh Uinseann (“confréries vigneronnes”) ag deireadh an seachtú céad déag. I rith an ochtú céad déag, seoladh fíon “Pouilly” go Montargis, Fontainebleau, Páras agus Versailles. Cuireadh cineálacha fíonchaoire éagsúla sna fíonghoirt, a chumhdaigh 2 000 heicteár: Melon B, Meslier Saint-François B, Sauvignon B agus Chasselas B. Chonacthas sa dara leath den naoú céad déag athrú suntasach ó tháirgeadh fíona chuig táirgeadh fíonchaora boird (Chasselas B), arna seoladh d’iarnród go dtí margadh Pháras nach raibh soláthar maith déanta air, go dtí gur tharla an ghéarchéim phylloxera in 1890. In 1923, thug breithiúnas aitheantas ar úsáid an ainm “Pouilly-sur-Loire” le haghaidh fíonta a dhéantar ó chineál Chasselas B. D’eagraigh na táirgeoirí iad féin ina dhiaidh sin, ag bunú shiléar comhoibritheach Pouilly in 1948, agus Confrérie des “Baillis” ina dhiaidh, a raibh mar aidhm acu aird a tharraingt ar fhíonta “Pouilly”. Ó shin i leith, cuirtear cuid mhór an táirge ar an margadh sa bhaile agus onnmhairítear chuig níos mó ná 90 tír é. In 2009, b’ionann an táirgeadh agus thart ar 1 000 heictilítear as 30 heicteár ar an iomlán d’fhíonghoirt á oibriú ag gnóthaí teaghlaigh go príomha. Is fíonta socra bána iad a bhfuil dath idir buí éadrom agus dath an óir orthu. Tá siad spleodrach, láidir agus úr. Bíonn blasanna mianracha orthu agus bolaithe bláthanna bána agus torthaí triomaithe iontu, chomh maith le maothlachas éigin. Tugann meascán den aeráid leathmhuirí, suíomh a bhíonn cosanta ó gaotha aniar agus atá gar don Loire, a fheidhmíonn mar rialúchán teochta, dálaí aeráide den scoth don limistéar geografach seo chun cineál Chasselas B a shaothrú.

8.2.

Áirithítear na teochtaí séimhe a thagann as sin le linn thimthriall fáis na fíniúna go n-aibíonn na fíonchaora go cothrom, agus forbraíonn an tsealaíocht idir laethanta teo agus oícheanta fuara i rith thréimhse aibithe na bhfíonchaor dea-bholaithe na bhfíonta agus caomhnaítear a n-úire.

Caomhnaítear sa réigiún seo, ar a ndearnadh athruithe doimhne i gcaitheamh na gcéadta, a dtraidisiúin fíonsaothrúcháin i gcónaí. Fantar sna limistéir a bhfuil acmhainn cháilíochta ard acu, áiteanna inarbh fhearr fíniúnacha ná bairr eile, tiomanta d’fhíonshaothrú.

Léirítear na nósanna sin sa limistéar dáileachta críochaithe, nach n-áirítear ach dáileachta a bhfuil ithreacha éadoimhne iontu, ar fhána ghéar go minic. Sna dálaí sin, is gá plandaí agus a n-acmhainneacht táirgthe a bhainistiú go han-mhaith trí bhíthin dlús plandála ard, treorú fíniúna agus prúnáil mionchúiseach. Léiríonn na teicnící sin saineolas sinseartha pobail dhaonna atá tiomanta dá thraidisiúin fíonsaothraithe agus dá thírdhreach, mar a léirítear trí bhíthin na gcomhlachas saothróirí fíniúna atá ann fós a bunaíodh sa seachtú céad déag.

Léirítear an saineolas sin freisin i gcumas an déantóra fíona, saineolas a tógadh leis na glúnta, chun úrnuacht agus saibhreas an chomhshaoil nádúrtha a tharraingt amach: Fíonta “Pouilly-sur-Loire” atá lán le fíneáltacht.

Na fíonta “Pouilly-sur-Loire”, fíonta ar a thrácht manaigh Charité-sur-Loire sa 12ú céad agus Guy COQUILLE, comhalta an Tríú hEastát sa 16ú céad, a thug faoi deara go raibh fíonta an réigiúin ar bhoird na maithe agus na móruaisle den Ríocht, lean na fíonta sin den dea-cháil a bhí orthu a fheabhsú. Is léiriú den scoth ar an méid sin an trádáil idirnáisiúnta a bhaineann leo.

9. Coinníollacha breise fíor-riachtanacha (pacáistiú, lipéadú, ceanglais eile)

Creat dlíthiúil

Reachtaíocht náisiúnta

Cineál an choinníll bhreise

Maolú maidir le táirgeadh sa limistéar geografach críochaithe

Tuairisc ar an gcoinníoll

Sa limistéar atá díreach in aice láimhe, arna shainiú ag maolú maidir le táirgeadh fíonta, cuimsítear críoch na mbardas seo a leanas, ar bhonn Chód Geografach Oifigiúil 2020:

— Roinn Cher: Bannay, Bué, Crézancy-en-Sancerre, Jalognes, Menetou-Râtel, Ménétreol-sous-Sancerre, Montigny, Neuvy-Deux-Clochers, Saint-Satur, Sainte-Gemme-en-Sancerrois, Sancerre, Sury-en-Vaux, Thauvenay, Veaugues, Verdigny agus Vinon.

— Roinn Loiret: Beaulieu-sur-Loire, Bonny-sur-Loire, Briare, Gien, Ousson-sur-Loire, Saint-Brisson-sur-Loire agus Thou.

— Roinn Nièvre: Alligny-Cosne, Bulcy, Cosne-Cours-sur-Loire, La Celle-sur-Loire, Myennes, Neuvy-sur-Loire, Pougny, Saint-Loup agus Saint-Père.

Creat dlíthiúil

Reachtaíocht náisiúnta

Cineál an choinníll bhreise

Forálacha breise a bhaineann le lipéadú

Tuairisc ar an gcoinníoll

An fhaisnéis roghnach uile, déantar í a phriontáil ar na lipéid i litreacha nach féidir a bheith níos mó, ar airde, ar leithead ná ar thiús, ná dhá oiread mhéid na litreacha lena gcruthaítear ainm an tsonrúcháin tionscnaimh chláraithe.

Méid na litreacha d’ainm geografach forlíontach “Val de Loire”, ní fhéadfaidh siad a bheith níos mó, ar airde ná ar leithead, ná dhá thrian de mhéid na litreacha lena gcruthaítear ainm an tsonrúcháin tionscnaimh chláraithe.

I gcás fíonta lena ngabhann an sonrúchán tionscnaimh, féadfar ainm aonaid gheografaigh níos lú a shonrú ar a lipéad, ar choinníoll gurb amhlaidh an méid seo a leanas: – ainm áite is ea é atá liostaithe i gclárlann na talún; – bíonn an -ainm le feiceáil ar an dearbhú buainte.

Nasc chuig an tsonraíocht táirge

https://info.agriculture.gouv.fr/gedei/site/bo-agri/document_administratif-c8e782e2-9df9-46eb-b243-3eff89c512ec

(1) IO L 9, 11.1.2019, lch. 2.